На жаль, многія кіраўнікі баяцца ўзяць ініцыятыву ў свае рукі і зрабіць адказны крок, бо гэта звязана з узнікненнем нейкіх непрадказальных наступстваў, з якімі трэба ўмець спраўляцца. Напрыклад, у бізнесе гэтаму вучаць, бо там заўсёды бываюць рызыкоўныя сітуацыі і непрадказальныя вынікі, і людзям даюцца пэўныя паўнамоцтвы і права на памылку, і іх не караюць, калі вынік не такі добры, як чакалася. Наадварот, іх нават заахвочваюць, бо яны зрабілі спробу ўдасканаліць існуючую сітуацыю і гэты вопыт будзе ўлічаны ў далейшым пошуку. Без гэтага няма руху наперад, і ўсім кіраўнікам трэба вучыцца менавіта такому падыходу да справы. Тады ініцыятыўных і зацікаўленых людзей вакол нас стане заўважна больш.